NHL-joukkue Nashville Predators päästää Eeli Tolvasen Suomen joukkueen vahvuuteen nuorten MM-kisoja varten. Nuorten Leijonien GM Kimmo Oikarinen vahvistaa tiedon Yle Urheilulle.

Tolvanen pelasi vielä keskiviikkona AHL:ää Milwaukee Admiralsin riveissä. Hyökkääjä jäi ilman tehopisteitä, kun Rockford IceHogs vei voiton 4–3.

Tolvanen on pelannut pääosan kaudesta AHL:ssä, missä hän on tehnyt 24 ottelussa tehot 4+8=12. NHL:ssä ykköskierroksen varaus on pelannut neljä ottelua tehoin 1+1. Nuorissa Leijonissa Tolvanen on pelannut aiemmin kaksissa MM-kisoissa tehoilla 1+5 ja 2+4.

Nuoret Leijonat valmistautuu MM-kisoihin parhaillaan Langleyssa, Kanadassa, missä Jussi Ahokkaan valmentama joukkue kaatoi keskiviikkona Tanskan 7–0. Suomi kohtaa sunnuntaina vielä harjoitusottelussa Kanadan ja aloittaa MM-turnauksen Victoriassa tapaninpäivänä ottelulla Ruotsia vastaan.

Tolvanen liittyy joukkueeseen torstaina paikallista aikaa ja on varmasti Nuorten Leijonien käytettävissä koko kisojen ajan.

Torstaina ilmoitetaan vielä yhdestä vahvistuksesta joukkueeseen.

Lue myös:

Nuorille Leijonille kova vahvistus MM-leirille – NHL:ään murtautunut Jokiharju mukaan

Kommentti: Nuorten Leijonien tähtipelaajan kieltäytymisen taustalla NHL – Kristian Vesalaisen tapaus kertoo nykyjääkiekon yksilökeskeisyydestä

Nuorille Leijonille ikävä takaisku – nuoren HIFK-hyökkääjän MM-kisat vaakalaudalla

Jääkiekon nuorten MM-kisojen otteluohjelma julki – Suomi avaa turnauksensa viime vuoden rangaistuksia kärsivää Ruotsia vastaan